Pedretes de Colors - Diari de Girona\nPedretes de Colors\nNi a Blanes a cala Bona , ni a Lloret a Fenals, ni a Tossa a cala Giverola, trobes, ja, pedretes de colors. Les pedretes de colors han desaparegut de les platges. No fa gaires anys, quan la gent només contaminava el mar amb recipients de vidre, les podíem trobar a bastament a qualsevol cala. Ampolles de cervesa, de cava, d'aigua, etcètera, després de trencar-se i per l'efecte de l'erosió, acabaven convertint-se en unes arrodonides i acolorides pedretes que els nens buscàvem amb avidesa al trencant agafaven de les onades. Elles, juntament amb petxines, cargols marins i ulls de Santa Llúcia, constituïen un petit tresor! Un tresor que guardàvem dins un pot o una capseta, juntament amb els objectes més estimats.\nD'uns anys ençà les begudes i moltíssimes altres coses s'envasen majoritàriament en llaunes i en plàstics. Això ha propiciat una contaminació molt més nociva, molt més irreversible i molt menys poètica de les aigües marines i les platges que la que provocava el vidre. Els convido a agafar un parell de grapats de sorra, de qualsevol de les cales esmentades, i a comptar els bocins de plàstic que contenen. Tindran una sorpresa majúscula i desagradable.\nAquests darrers mesos, sembla que, d'una vegada per totes, els mitjans de comunicació s'han posat les piles i la informació sobre la crisi climàtica que ja fa anys algunes veus van començar a denunciar ha augmentat exponencialment. L'aparició de la jove sueca Greta Thunberg liderant i donant veu als nens i joves que d'aquí molt pocs anys patiran els efectes de la nostra irresponsable desídia, sembla haver marcat un punt d'inflexió. Ha arribat l'hora que els polítics es prenguin el tema seriosament. L'hora que canviïn tot el que calgui canviar (lleis, impostos, sancions, etcètera) per pal·liar, aturar i/o demorar el desastre. Ha arribat, però, també l'hora que cadascun de nosaltres faci la seva aportació i modifiqui moltes de les dinàmiques i comportaments que malauradament tenim massa mecanitzats.\nUnes aportacions que poden començar per actituds tan simples com dir no a la dependenta del mercat, de la botiga, del súper, quan ens pregunti: vol una bossa? Potser de moment es tractarà només d'un petit granet de sorra. Però, amb el temps, molts granets de sorra poden configurar platges tan magnífiques com les de la nostra Selva Marítima.


Increment de policia local i disminució de robatoris | Ajuntament de Calafell\nEstàs a: Inici / Notícies i Galeries / Notícies / Increment de policia local i disminució de robatoris\nIncrement de policia local i disminució de robatoris\nEL NOMBRE DE ROBATORIS BAIXA A CALAFELL EN LES ÚLTIMES SETMANES\nL’alcalde recorda que això es deu a un sobreesforç personal i econòmic de la policia local i reclama que Estat i Generalitat dotin de més efectius els seus cossos policials\nCalafell, 10 de febrer.- El nombre de robatoris ha baixat a Calafell en les últimes setmanes. Si del 15 al 25 de gener es van produir 35 denúncies per robatori, durant la primera setmana del mes de febrer no n’hi va haver. Això és degut a la posada en marxa d’un dispositiu especial i d’un sobreesforç, personal i econòmic, de la policia local.\nL’alcalde de Calafell, Joan Olivella, ha afirmat que, “tant la policia local com la Guàrdia Civil estan fent esforços molt importants que ja es noten al carrer, com ho demostren les dades que ens diuen que en les últimes setmanes han disminuït el nombre de robatoris”. Olivella ha explicat que “amb la posada en marxa d’un dispositiu especial, hem aconseguit que del 26 al 31 de gener només hi haguessin 5 denúncies per robatori, i que durant la primera setmana de febrer no n’hi hagués cap, mentre que del 15 al 25 de gener s’havien produït 35 denúncies per robatori”.\nTanmateix, l’alcalde ha tornat a recordar “la necessitat que es doti a la Guàrdia Civil amb més agents, ja que, mentrestant, tant aquest cos com el de la policia local han de fer un sobreesforç personal i econòmic molt important”. I ha tornat a destacar que “la seguretat ciutadana és una de les meves prioritats”. En aquest sentit, el Cap de la Policia Local, Francesc Longo, ha explicat que, per exemple, “s’ha incrementat en un 40% el nombre de serveis fets per la policia local, respecte de l’any passat, amb un total de 1.400 actuacions”.\nRobatori en una joieria\nPer il.lustrar aquestes actuacions, el regidor de Via Pública i Seguretat Ciutadana, Enric Vaqué, ha explicat que “aquesta mateixa matinada, tres homes han intentat robar una joieria a Segur de Calafell, però gràcies a l’actuació de la policia local no han aconseguit prendre res”. Vaqué ha detallat que “els individus anaven uniformats, i per tant es tractava d’una banda organitzada, i que han fet xocar un camió contra els vidres de la joieria”. Tamateix els tres homes tenien unes motos preparades, i han aconseguit escapar. El cas està pendent d’investigació.\nAixí mateix, el regidor també ha dit que “volem incrementar la plantilla de la policia local, fins a un total de 70 agents abans que acabi l’any”. De moment, aquest cos policial consta de 62 agents, però encara queden tres places vacants que s’espera cobrir amb agents d’interinatge i comissions de servei, i d’acord amb la nova creació de plantilla a l’ajuntament, també es crearan més places que permetran la promoció interna dels agents.\nA més, Vaqué també ha afirmat que “estem treballant per tal d’incrementar també el parc mòbil de la policia, amb la incorporació de 4 motos i dos vehicles més”. Amb aquestes incorporacions la policia local de Calafell tindrà 10 motos i 8 cotxes.


Barcelona. Diumenge, 7 de març de 2021. 23:10\nActualitzat: Diumenge, 7 de març de 2021. 23:31\nLaporta i Giró celebrant la victòria a les eleccions / EuropaPress\nTorna l'estabilitat institucional\nAmb la seva arribada, el club recupera estabilitat institucional, que no tenia amb la presidència interina de Carles Tusquets i tampoc amb Josep Maria Bartomeu, esquitxat recentment amb l'escàndol de les xarxes socials.\nEl que té per endavant Laporta no és un camí senzill. Millorar els comptes del club davant una economia perjudicada per la mala gestió de Bartomeu i agreujada per la pandèmia i recuperar els èxits esportius. De moment, el club està viu en les tres competicions, la Lliga, la Copa del Rei i la Champions. S'ha de dir que a la Champions l'accés als quarts de final està gairebé impossible, però a la Copa estan a la final i a la Lliga hi ha opcions reals per remuntar el lideratge de l'Atlètic de Madrid.\nL'escut del Barça / Maria Contreras\nHistòricament, el Barça ha tingut uns quants presidents i Laporta n'és el 41. El que ha estat el candidat d'Estimem el Barça ja va assegurar en un test amb ElNacional.cat que el millor president de la història va ser Joan Gamper, fundador del club.\nEn qualsevol cas, el primer president de tots, l'any 1899, va ser Walter Wild. Bartomeu Terradas i Brutau va assumir el càrrec el 1901 i l'any següent va ser el torn de Pau Haas.\nArthur Witty i Cotton, Josep M. Soler, Juli Mairal i Mundet i Vicenç Reig Falomir van seguir ocupant el lideratge del Barça en la primera dècada del 1900. Joan Gamper va ser president el 1908 i també els anys 1910, 1917, 1921 i 1924.\nLa història del Barça també ha estat estretament lligada a la de Catalunya i Espanya. Una guerra civil i una dictadura van ser els fets més marcats del segle XX.\nJosep Suñol i Garriga, Josep Vidal-Ribas i Güell, Agustí Montal i Galobart i Enric Llaudet, entre altres, van ser altres presidents que va tenir el Barça els anys 30, 40, 50 i 60.\nNúñez, Rosell i Bartomeu\nDesprés de la mort del dictador Francisco Franco, si hi ha un president que destaca aquest és el de Josep Lluís Núñez i Clemente. Núñez va ser president durant 22 anys, el més longeu de tots.\nBartomeu votant / FCB\nJoan Gaspart també va patir les crítiques de molts socis durant el seu lideratge i ja el 2003 va arribar Laporta. Amb ell, el millor Barça de la història i ara veurem quin és el present i el futur més immediat del club blaugrana.\nSandro Rosell i Josep Maria Bartomeu han estat al club de 2010 a 2020 i el Barça ha anat de més a menys. Colpejat per diversos escàndols, Laporta té l'objectiu de recuperar la imatge de prestigi que el Barça mereix.\nImatge principal: Laporta celebra la victòria amb els altres dos candidats / FCB


L'Estat presenta la impugnació de la declaració sobiranista davant el Constitucional\nEl govern espanyol argumenta que el contingut de la declaració no és compatible amb la Constitució i que planteja l'inici d'un procés no ajustat a la legalitat. Per això, l'executiu de Rajoy sol·licita a l'alt tribunal que se suspengui la declaració.\nRedacció 08/03/2013 - 16.03 Actualitzat 08/03/2013 - 19.40\nSoraya Sáenz de Santamaría, durant la roda de premsa posterior a la reunió del Consell de Ministres. (Foto: EFE)\nL'Advocacia de l'Estat ha presentat aquest divendres al matí, davant del Tribunal Constitucional (TC), la impugnació de la declaració sobiranista que va aprovar el Parlament de Catalunya el 23 de gener. La impugnació s'ha presentat just una setmana després que ho acordés el Consell de Ministres. El govern espanyol argumenta que el contingut de la declaració no és compatible amb la Constitució, i que planteja l'inici d'un procés no ajustat a la legalitat. Per això, el govern sol·licita a l'alt tribunal que se suspengui la declaració. Abans de presentar la impugnació, l'executiu de Rajoy va rebre dos informes que avalen aquesta decisió: un del Consell d'Estat i un altre de l'Advocacia de l'Estat. Tots dos organismes es basen en la idea que la declaració vulnera diversos articles de la Carta Magna, com els 1.2, 2, 9 i 168.\nNingú "per sobre de la llei"\nLa vicepresidenta del govern espanyol, Soraya Sáenz de Santamaría, ha explicat que si el TC admet a tràmit la impugnació, es produirà la "suspensió" de la declaració amb caràcter "automàtic". En qualsevol cas, la dirigent popular ha afirmat que "com que tots els càrrecs públics tenim l'obligació de respectar els processos i les decisions, en aquest cas del TC, actuarem en conseqüència amb els seus mandats perquè ningú pot estar per sobre de la llei".\nEl govern espanyol, que en aquest cas no ha optat per plantejar un recurs d'inconstitucionalitat o un conflicte de competències, sinó per emprar la via de la impugnació que ofereix la Constitució, ha expressat el seu desig que el president de la Generalitat, Artur Mas, entengui aquesta actuació, ja que l'Estat té l'"obligació" de complir i fer complir la Constitució, en paraules de la número dos de l'executiu.\nVulnera l'article que estableix la unitat de la pàtria espanyola\nD'acord amb l'informe de l'Advocacia de l'Estat elaborat al febrer, abans de presentar la impugnació, la declaració del Parlament és inconstitucional per vulnerar el que disposen els articles de la Constitució 1.2 i 2. Aquests articles fan referència a "la unitat de la pàtria espanyola" i a la sobirania nacional, que resideix en el poble espanyol.\nEl document també al·ludeix a l'article 9, que subjecta tots els poders públics a la Constitució amb independència del seu àmbit. I finalment, es refereix a l'article 168. Aquest determina que les Corts han d'aprovar per majoria de dos terços qualsevol modificació de la Constitució que afecti el títol preliminar, el capítol segon, la secció primera del títol I, o el títol II.


Setmana de l'eròtica: Espectacle "Cándida" Setmana de l'eròtica: Espectacle "Cándida" | Família\nSetmana de l'eròtica: Espectacle "Cándida"\nDirecció i interpretació: Anna Tamayo\nEspectacle unipersonal íntim, divertit i tendre que, amb l'excusa de parlar d'uns fongs vaginals, dona veu a temàtiques de dones que segueixen invisibilitzades avui dia, com gairebé totes aquelles que tenen a veure amb el cos femení si no està sexualitzat.\nCándida denuncia la manca d'informació sobre la salut sexual femenina, la repressió i vergonya del cos de la dona, la falta d'escolta i de tacte per part dels professionals de la salut, entre d'altres.\nCándida proposa un apoderament de la dona, escoltant les veus silenciades de les dones de la pròpia família, aquelles ancestres que guarden com si fos un tresor secret una informació preciosa, i apel·la a la sororitat entre totes elles per arribar a la sanació. L'actriu, acompanyada de Joange i del seu violí, es riu del seu propi drama utilitzant tots els recursos que té a l'abast. Amb sarcasme, amb tendresa i amb humor, converteix una confessió íntima en un espectacle irreverent, emotiu i alliberador.


Lideratge humanista - Albert Cortina\nFa unes setmanes vaig participar en un fòrum de dones conselleres i directives de grans corporacions que se celebrava a Barcelona. En el debat posterior a la meva conferència, que vaig titular "Lideratge humanista: persona, disrupció tecnològica i bé comú", les assistents van exposar els avantatges d’implementar la intel·ligència artificial i la robotització a les seves organitzacions.\nPosteriorment, al sopar ofert per la consultora que organitzava l’esdeveniment, una de les Big Four, ja en un entorn més distès, aquelles mateixes líders corporatives em van fer les preguntes més interessants i van exterioritzar les seves preocupacions més personals. Una de les preguntes recurrents va ser: ¿com haurem d’educar els nostres fills en un futur que es preveu hipertecnològic i transhumanista?\nAmb aquesta pregunta les meves amfitriones posaven en el centre de les seves preocupacions el repte educatiu davant la digitalització, la robotització del treball i la intel·ligència artificial. La preocupació per l’educació, eix principal de la governança tecnològica del present i del futur, prenia així protagonisme, ja que en l’educació ens hi juguem la nostra pròpia humanitat. Resultava pertinent el comentari d’una de les directives sobre per què els principals CEO i molts dels experts tecnològics de Silicon Valley estan enviant els seus fills a estudiar en escoles que prioritzen les habilitats 'toves' o 'difuses', o sigui les competències humanístiques.\nDies després, uns amics em van convidar a dinar a casa seva. A taula hi va seure el seu fill, que en aquells moments estava decidint la carrera universitària que li calia triar. Estàvem tots d’acord que els joves s’especialitzen massa aviat i que el sistema educatiu els tanca en cotilles utilitàries sense tenir gaire en compte el que realment els agrada.\nSegons Lawrence Katz, economista de Harvard, en un futur proper l’èxit laboral podria estar determinat més aviat per l’habilitat de lidiar amb el que no pot ser gestionat per algoritmes. Per tant, les carreres humanístiques podrien tractar millor els problemes no estructurats o que canvien molt ràpidament, així com els assumptes que han de ser abordats amb dosis altes d’improvisació i en condicions de gran ambigüitat, com solen ser, per exemple, els desafiaments més socials.\nDiuen que existeix el costum a la universitat de Stanford de dir 'fuzzy' als estudiants de les carreres d’humanitats i ciències socials i 'techie' als d’enginyeries i ciències dures. L’inversor digital Scott Hartley, en el seu llibre 'The fuzzy and the techie: why the liberal arts will rule the digital world', incideix en la necessitat de la hibridació de sabers. La tesi principal del seu llibre planteja la necessitat de superar la divisió artificial que ha creat el sistema educatiu formal entre les disciplines científico-tecnològiques (les anomenades STEM) i les humanístiques (o també anomenades 'arts liberals'). Aquest és un dels principals reptes que té la innovació educativa davant els desafiaments de la revolució biodigital, donat que en el model actual hi ha una forta bretxa disciplinària.\nEn aquest sentit, per 'arts liberals' entenem les disciplines que s’estudien per descobrir el coneixement pel coneixement, per ser més lliures, sense una finalitat laboral concreta. Són disciplines que impliquen creativitat, bellesa i abstracció. No busquen l’èxit professional en un àmbit específic, ni especialitzar-se, sinó que ens exposen a una àmplia diversitat de sabers. Són, per exemple, la literatura, la filosofia, les ciències polítiques, l’art, la història, les ciències socials, la religió i els idiomes, entre d’altres.\nLes disciplines STEM, per la seva banda, responen a l’acrònim format per les sigles en anglès de ciència ('science'), tecnologia ('technology'), enginyeria ('engineering') i matemàtiques ('math').\nEl terme 'fuzzy' [difús] suggereix aquesta diversitat. El disseny curricular de les carreres liberals o humanístiques sol ser més flexible, polivalent i multidisciplinari que el de les carreres STEM.\nScott Hartley insisteix que hi ha una falsa dicotomia entre l’educació STEM i la humanística, perquè es poden estudiar i barrejar totes dues. Per a aquest autor, necessitem més 'techies' en institucions tradicionalment molt 'fuzzies', com l’administració pública, i també més 'fuzzies' treballant en companyies tecnològiques.\nTrobar solucions als grans problemes requereix comprensió profunda tant del codi que permet dominar la tecnologia com del context humà. Necessitem dades, però també ètica per usar-les. Ens hem de qüestionar els biaixos implícits que contenen els algoritmes, i preguntar-nos no només com s’han construït, sinó també per què i per a què.\nL’educació en humanitats permet desenvolupar habilitats relacionades amb la curiositat intel·lectual, la confiança, la creativitat, la comunicació interpersonal, l’empatia i l’amor pel coneixement en ell mateix, per voler saber sense una finalitat utilitària. Estimula l’hàbit de la deliberació i la mirada crítica, en un món com el d’avui, que ens aclapara amb tanta informació i on els humans haurem de diferenciar-nos de les màquines i de la intel·ligència artificial.\nHem d'educar els nostres fills perquè siguin la millor versió d'ells mateixos, ja que no importa quant treballem per memoritzar i calcular coses, perquè la màquina sempre podrà fer-ho molt millor que nosaltres. En l'era de l’explosió de la superintel·ligència hem d’ensenyar als nostres fills a tenir un pensament independent.\nLes persones haurem de connectar el cervell amb el cor. El cervell està relacionat amb el coeficient intel·lectual i el cor amb el coeficient emocional. Si només competim amb el coeficient intel·lectual, perdrem. Per exercir un bon lideratge humanista a favor del bé comú hem de fer servir la nostra intel·ligència emocional i afectiva conjuntament amb la intel·ligència racional. Sense oblidar la intel·ligència espiritual, que connecta la nostra ment amb l’ànima.\nintel·ligència artificial superordinador humanitats Silicon Valley


Minerals de conflicte: La nova regulació de la UE, un avanç amb llacunes sense resoldre | Iniciativa per Catalunya Verds\nEl Parlament Europeu i el Consell .arriben a un acord sobre la nova legislació europea sobre els minerals de conflicte\nEl Parlament Europeu i el Consell han arribat a un acord sobre la nova legislació europea sobre els minerals de conflicte, per la qual obligaria a les empreses a assegurar-se que la seva cadena de subministrament de cap manera estigui relacionada o alimentant conflictes armats. "Creiem que aquesta legislació és un avanç important", ha dit l'eurodiputat d'ICV, Ernest Urtasun.\nAmb tot, Urtasun ha volgut deixar clar que han quedat "algunes llacunes sense resoldre: la gran majoria de "empreses finals", les que produeixen productes de consum final, no estan afectades per la regulació, per exemple els fabricants de tauletes i smartphones". Per això el tampoc portaveu de la formació ecosocialista ha dit que des del Parlament Europeu "continuarem treballant perquè la Comissió rectifiqui aquesta omissió en la legislació per assegurar-nos que quedin controlats els llaços entre el comerç i els minerals en conflicte ".\n12.05.16DDHHEuropa i InternacionalEuropa


dissabte, març 17 2018\nSortida al TNC: Sol, solet\nSortida al Teatre Nacional de Catalunya per veure l'obra Sol, solet, d'Àngel Guimerà. L'obra comença a les 8 del vespre.\nLa trobada és conduïda per l'actriu Olga Cercós.\nCalçotada a Prats de Lluçanès\nLa 5a edició del Festival Domini Màgic de Poesia inclou a programa una activitat per a públic infantil i familiar. Si mai heu provat d’escriure una poesia o voleu animar els vostres fills a llegir-ne, us heu d’apuntar al taller «Exploradors, al poema!», que en Josep Pedrals farà a la Biblioteca el proper dissabte 17 de març, a les 11 del matí.\nAdaptació de la novel·la d’Albert Sánchez Piñol.\nEn una illa perduda al mig de l’oceà, dos homes es defensen, nit rere nit, resguardats en un far, del setge d’unes estranyes criatures marines. Sotmesos a la màxima tensió, sense entendre les raons de l’atac, hauran de replantejar-se com enfrontar-se a allò desconegut.\nGuió: ron Sheean, Jesús Olmo (basat en la novel.la d’Albert Sánchez Piñol)\nEstrena: Octubre de 2017\nEn Pau Riba és cantant i poeta, autor d'alguns dels discs i cançons més celebrats de la música moderna en català. A actuat anteriorment a Santa Coloma de Farners i el públic local, doncs, ja l'ha vist. Aquest cop actua a l'Auditori municipal dins del programa del V Festival Domini Màgic de Poesia, dissabte 17 de març, al vespre. Hi presentarà la seva darrera producció: un espectacle de música, dansa, poesia i arts plàstiques en el qual, el cantant, interpreta una selecció de les seves cançons i poesies alhora que la Memi, els il·lustra visualment, en directe, i l'Aina els balla.


Buscar ‘Llibres en català’\nEls llibres d’Usborne, ara també en català.\nPintar, dibuixar i fer gargots\nUn llibre ple de fabuloses escenes per pintar, dibuixar i fer un munt de gargots ben variats. Inclou una extensa selecció d’activitats variades, amb dibuixos per acolorir, completar i personalitzar. El paper de primera qualitat el converteix en un llibre ideal per pintar.\nEl ciclisme té més aficionats que mai i cada vegada hi ha més gent que surt a passejar amb la seva bicicleta. Aquest llibre d’adhesius és ple de ciclistes que van amb bici a l’escola, a la feina o a fer un volt per divertir-se.\nEl vestuari amb adhesius\nLa Laura, la Sara i la Carla tenen moltes ganes de tornar a l’escola després de les vacances.\nAquest llibre de la sèrie del vestuari amb adhesius en conté més de 300 per vestir les núvies i els nuvis en el seu gran dia.\nVesteix les tres amigues Sònia, Anna i Laura per anar al cinema, muntar a cavall, celebrar una festa de pijames i moltes coses més.\nUn llibre preciós que conté un munt d'escenes dedicades al món de les fades i més de 400 adhesius per vestir-les segons l'ocasió.\nDescarrega't el catàleg dels títols disponibles en català.


Condemnen l'empleat de la gasolinera de la Rosaleda que es va embutxacar 17.000 euros - Regió7 :: El Diari de la Catalunya Central\nCondemnen l'empleat de la gasolinera de la Rosaleda que es va embutxacar 17.000 euros\nL'home, que reconeix els fets davant del jutge, no haurà d'ingressar sis mesos a presó si retorna els diners\nBenzinera on treballava l´acusat, al terme de Sant Fruitós de Bages ARXIU/J. S.\nEl Jutjat Penal 2 de Manresa ha condemnat a sis mesos de presó l'exencarregat de la gasolinera de la Rosaleda que es va embutxacar 17.000 euros de l'estació durant els dos mesos que hi va treballar. El processat va reconèixer els fets davant del jutge, que li va suspendre la pena de presó amb la condició que retorni els diners robats en el termini de dos anys. Si no ho fa, o si torna a delinquir, haurà d'ingressar entre reixes.\nLa sentència es va produir després d'un acord de conformitat entre la defensa i la fiscalia, que inicialment demanava tres anys de presó, tal i com va informar aquest diari el 2 de gener passat. Amb la confessió de l'acusat, el ministeri públic va accedir a rebaixar considerablement la seva petició fins als sis mesos de presó, que finalment va ser la condemna pactada.


Caseta de l'Agustí – Patrimoni Existencial\nCaseta de l'Agustí\nPublicat el 29 gener 2012 by Francesc Roma Casanovas\nEs tracta d’una casa amb dos grans espais i dos pisos, actualment sense teulada i originàriament orientada a l’est. Conserva part del forn, tot i que en un estat molt precari.\nEs troba al punt 41º 44′ 040 – 002º 17′ 524 – 729.\nEn el catàleg de patrimoni, Anna Gómez en diu que “Aquesta caseta s’adscriuria a l’auge constructiu documentat per tota la zona, que tingué lloc durant al segle XVII i XVIII. Segurament es tractaria d’una petita masoveria dependent de l’Agustí, i d’aquí li vindria el nom. Una mica lluny de la casa, al tocar del camí hi ha una llinda de pedra local i de grans dimensions amb la data de 1673 gravada junt amb una creu. Aquest monòlit té una clara vinculació amb la casa, però es desconeix si es tracta de la documentació d’una reforma o del mateix moment constructiu. La documentació cadastral sobre la casa no serà gaire generosa; ens diu que el seu propietari al 1861 era un tal Jaume Pareras i ens la situa a la parròquia de Santa Maria de Tagamanent”.\nLa llinda que ja descriu el catàleg està situada a escassos metres de la casa, en el punt 41º 444 044 – 002º 17′ 511 – 727, i fa 2,03 m de llarg per 38 cm d’ample i uns 12 cm de gruix. És possible que correspongui a la data de construcció de la casa, tot i que no es pot assegurar.\nPodeu veure la llinda aquí.\nEntrada prèvia Mirabò\nEntrada següent Font del Saüc


L’Ajuntament renova voreres i calçades a la ronda Alfonso X El Sabio i als carrers La Vinya i Verge de Guadalupe | Consell Comarcal del Maresme\nInici La Comarca L’Ajuntament renova voreres i calçades a la ronda Alfonso X El Sabio...\nL’Ajuntament renova voreres i calçades a la ronda Alfonso X El Sabio i als carrers La Vinya i Verge de Guadalupe\n19 setembre 2002\nLes obres formen part del pla de renovació de calçades 2002\nEl Servei de Manteniment de l´Ajuntament està portant a terme l´arranjament de la calçada d´un tram de la ronda Alfonso X el Sabio i la millora dels carrers La Vinya i Verge de Guadalupe. Aquestes obres formen part del pla de renovació de calçades 2002.\nEls treballs, que es van iniciar el passat mes de juliol i finalitzaran aquest mes, els està fent l´empresa Port Narbonne, SL amb un pressupost de 184.000 euros.\nRonda Alfonso X, el Sabio\nL´obra ha afectat al tram comprès entre la carretera de Mata i el passeig Rocafonda, que equival a 180 metres de longitud i s´ha basat en la renovació de voreres i a la millora de la calçada. En conjunt el vial té un total de 20 metres d´amplada: 12 de calçada i 4 metres de vorera a cada banda.\nLes voreres s´han renovat amb peces de panot de color gris\nQuant a l´asfaltat del carrer, que es farà el divendres 13 de setembre, s´ha optat per un paviment absorbent de soroll per tal de millorar la contaminació acústica d´aquesta zona.\nLa illeta situada al final del tram, la cruïlla amb la carretera de Mata, també s´està remodelat, i s´ha creat una petita àrea de descans: per una banda s´ha ampliat la vorera i s´hi inclourà un carril per poder accedir a la gasolinera, i per l´altra, s´hi col.locaran 4 bancs i es plantaran arbusts Viburnum Lucidum que serviran per a una major protecció acústica.\nA més, també s´hi recol.locaran semàfors i diverses senyals viàries.\nCarrers La Vinya i Verge de Guadalupe\nL´actuació en aquests dos carrers de La Llàntia només ha comportat la remodelació de les calçades. Aquests dos vials comprenen un longitud total de 112 metres: 37 metres del carrer La Vinya i 85 del carrer Verge de Guadalupe. Quant a l´amplada dels carrers és de 8 metres, 6 metres de calçada i 0,95 metres a cada vorera. L´asfaltat es farà el dijous 12 de setembre.\nTambé, aprofitant les obres, s´han construït tres nous pous de registre.\nEl pla de renovació de calçades té com a objectiu la millora dels carrers de la ciutat, amb preferència aquells que són de llambordes, i els que tenen calçades malmeses pel pas del temps.\nAquests propòsits s´emmarquen a l´Agenda 21, amb la intenció d´aconseguir millores mediambientals com ara la reducció de la contaminació acústica.\nArticle anteriorMataró subscriu la declaració del grup de ciutats mitjanes de la segona corona metropolitana de Barcelona\nArticle següentDos vilassarencs, voluntaris de Creu Roja, marxen a França per col·laborar en les tasques de neteja i sanejament després de les inundacions dels darrers dies


Els Gertrudis se separen - VilaWeb\nDimecres 16.09.2009 21:02\nEls Gertrudis se separen\nEl grup de rumba anuncia una aturada indefinida per poder 'descansar dels escenaris i la carretera'\nEl grup de rumba català Getrudis ha anunciat, en un comunicat, que faria una aturada indefinida. Segons que expliquen els membres del grup, tenen ganes de 'descansar de la carretera i dels escenaris durant un temps i absorbir noves idees.' Així, Gertrudis farà els concerts programats per al setembre i l'octubre i, tot seguit, es prendran 'un temps de descans per tal que cada Getrudis pugui dedicar-se a les seves coses.'\nGertrudis va néixer fa més de vuit anys i és considerat un dels grups que ha revolucionat la rumba catalana. Fa tan sols uns mesos que van presentar l'últim disc, '500', enregistrat en directe per commemorar el mig miler de concerts que portaven fets. En aquesta entrevista amb VilaWeb TV, els músics parlaven d'aquest disc nou i de les ganes que tenien, aleshores, de passar-ho bé fent concerts.\nAra, però, ha decidit deixar-ho estar. En el comunicat, el grup agraeix el suport del públic i d'aquells que els han portat a tocar. 'Ens veiem, doncs, en algun dels concerts que tenim fins a l'octubre', s'acomiaden. En concret, podreu veure'ls el 26 de setembre a Artesa de Segre i el 23 d'octubre a Banyoles. També tocaran a Madrid (dissabte) i a Sant Sebastià (4 d'octubre).


Retorn a l'EcoRallyRACC\nHome > Notícies > Retorn a l'EcoRallyRACC\nAndorra la Vella, 26 de març de 2014\nArribar, veure i vèncer, aquesta frase històrica és la que va definir l’actuació de l’equip FEDA-ZERO-e a la seva primera participació a l’EcoRallyRACC. Amb Álex Bercianos al volant del Citroën C-Zero de Forces Elèctriques d’Andorra, vehicle absolutament respectuós amb el medi ambient (emissió 0), de 67 CV i 100 km d’autonomia, l’equip va dominar de principi a fi la categoria reservada als automòbils elèctrics.\nDesprés de tan bon debut, l’equip torna a la càrrega en una participació que els fa tornar a una nova edició d’aquesta cita “verda”, que tindrà lloc el proper dia 29 de març. Àlex Bercianos, a qui acompanyarà en el seient de la dreta Susana Berengena, estarà de nou al volant. També en el si d’aquest equip hi haurà un segon cotxe, en aquest cas un Ford Focus 1.0 EcoBoost, confiat a Íngrid Rossell-Ester Roqueta. La també pilot andorrana va acabar el 2013 cinquena absoluta en l’apartat de regularitat.\nL’EcoRallyRACC és una prova ecològica la base de la qual no és la velocitat, sinó la regularitat i el consum, en estar obert únicament a vehicles considerats sostenibles, és a dir, respectuosos amb el medi ambient per les seves baixes emissions o la seva alimentació mitjançant energies alternatives.\nDesprés de la potent aliança de l’Automòbil Club d’Andorra (ACA) i Forces Elèctriques d’Andorra (FEDA) de fa un any, el 2014 l’equip FEDA-ZERO-e prossegueix amb l’aliança que va permetre un fet pioner: La participació en una prova d’aquestes característiques –i a més fora del principat– del primer cotxe elèctric matriculat al país. Àlex Bercianos i Esther Carreras no només guanyaven l’apartat ElectroSeries (cotxes elèctrics), sinó que en finalitzar la seva actuació en el Circuit de Barcelona-Catalunya lideraven la prova en la provisional absoluta en regularitat, per davant de 43 vehicles més. Per motius lògics d’autonomia, aquests cotxes elèctrics van concloure la seva actuació allà.\nAquest èxit sense precedents és el que ha animat a ambdues entitats a tornar a l’EcoRallyRACC, amb la intenció d’ampliar la seva experiència i si pot ser de continuar obtenint bons resultats, entre ells els del binomi femení que per experiència i possibilitats aspira a un lloc entre els millors, tant en l’apartat de regularitat com en el de consum, per a això utilitzaran un Ford Focus cedit per Ford Espanya, amb motorització 1.0 EcoBoost, reconegut unànimement com un dels propulsors més frugals. En aquesta ocasió, Ester Roqueta serà la copilot d’Ingrid Rossell.\nTant l’Automòbil Club d’Andorra com Forces Elèctriques d’Andorra (propietària del Citroën C-Zero), destaquen pel seu compromís amb la preservació de l’entorn, un aspecte que la primera institució contempla a les proves esportives que organitza, i que la segona empeny amb el seu reconegut compromís amb el futur de la mobilitat de les persones i la seva eficiència, fomentant l’ús dels nous vehicles de tecnologies dissenyades per estalviar energia, protegir al medi ambient i conscienciar als conductors per canviar els seus hàbits de conducció, una filosofia que encaixa perfectament amb la de l’EcoRallyRACC.\nEn aquesta edició, el recorregut per als cotxes elèctrics serà diferent al que realitzin la resta d’inscrits en les cinc categories restants (consultar www.raccmotorsport.es). Tots sortiran des de l’Arc de Triomf de Barcelona, on hi haurà el podi de sortida i arribada (10.30 i 18.00 hores, respectivament). Els elèctrics competiran per carreteres del Barcelonès i Vallès, mentre que per a la resta el seu recorregut passarà per aquestes comarques a més de la del Bages. Al final del ral·li, els elèctrics hauran fet 80 quilòmetres i acabaran actuació en el Circuit de Barcelona-Catalunya, amb el corresponent lliurament de premis. La resta de participants faran una primera etapa de 115 km, es reagruparan en el circuit pel avituallament i la corresponent assistència, i seguiran a les 15 hores recorrent 105 km més que els portaran de nou a l’Arc de Triomf, on conclourà la cita.\nDades bàsiques del 4 EcoRallyRACC\n-10.30h, sortida des de Barcelona (Arc de Triomf)\n115 km, tres trams de regularitat. 80 per als elèctrics\n-13h, arribada al Circuit de Barcelona-Catalunya. Repartiment de premis de la categoria ElectroSeries\n-15.30h, sortida segona etapa des del Circuit de Barcelona-Catalunya\n-18h, arribada a Barcelona (Arc de Triomf) i repartiment de premis\nMés informació a www.aca.ad, www.feda.ad i www.jas.es


L'associació de taxistes de Tito Álvarez vol tenir una representació permanent a Brussel·les\nper Redacció 15 de març de 2019 13:17\nL'associació de taxistes Élite, liderada per Tito Álvarez, ha anunciat aquest divendres que vol establir una representació permanent a Brussel·les amb l'objectiu de poder "potenciar" el sector des de la capital europea i afrontar un "futur que no serà gens fàcil".\nEn un comunicat, Élite Barcelona afirma que "necessita ser sostenible en el temps i creure en un projecte de futur" que l'entitat considera "imprescindible per a la supervivència del sector", a més d'apostar per la necessitat de "reivindicar-se i reinventar-se al més alt nivell".\nAixí mateix, Élite també s'ha proposat "donar el pas que les administracions haurien haver fet fa molt temps, com és la creació d'una app d'interès social per al taxi" i que el faci "més accessible" per als ciutadans amb "menys mitjans econòmics".\nL'associació liderada per Alberto 'Tito' Álvarez presentarà el seu projecte en les pròximes setmanes que ha qualificat com "el més ambiciós que s'ha conegut en el taxi català" i que "només dependrà dels taxistes perquè surti endavant".\nPer Élite, el retorn "en frau de llei" de Cabify a Barcelona "demostra" que el sector del taxi "va un pas per davant" però també que s'ha entrat en un escenari de "guerra total".


SOCIETAT - 10/07/2019 18:58 / Redacció\nLa gran acollida que va registrar la sèrie Merlí de TV3, ha fet que la companyia Movistar+ hagi decidit fer-ne un spin-off que tindrà com a protagonista a Pol Rubio, centrant-se en els canvis de la seva vida durant el pas de l'adolescència a l'edat adulta. La nova sèrie serà en català i tindrà 8 episodis d'una durada de 50 minuts.\nEl personatge del Pol (Carlos Cuevas) de la sèrie 'Merlí'.\nEl final de Merlí, que es va acabar amb la quarta temporada que vàrem (VEURE AQUÍ) va deixar a tots els seus fans orfes d'una de les millors sèries de TV3. Per tal de no perdre'n el seu llegat, Movistar+ ha anunciat que en farà un spin-off que s'estrenarà el proper mes de desembre amb l'actor Carlos Cuevas com a protagonista.\nEl guionista de la sèrie serà el mateix de Merlí, Héctor Lozano, i narrarà la vida del personatge Pol Rubio durant la seva arribada a la Universitat. En un avançament de la sèrie, els responsables han explicat que estudiarà la carrera de Filosofia "per ell mateix i per Merlí".\nLa sèrie, que s'anomenarà Merlí: Sapere Aude, tindrà nous protagonistes com la professora d'ètica María Bolaño, que serà la mentora de Pol Rubio a la sèrie. Fins i tot s'incoporarà un personatge argentí a la sèrie com un gest amistós cap als seguidos de la sèrie de l'Argentina.\nParaules clau: TOTS DETALLS SPIN OFF MERLÍ MOVISTAR+


Calvet: "La decisió del TC ataca i destrueix l'escut social en habitatge durant la crisi"\nPublicat 29/01/2021 12:52CET\nTERRITORIO Y SOSTENIBILIDAD - Archivo\nEl conseller ha indicat que el decret llei està més que justificat amb la majoria del Parlament\nEl conseller de Territori i Sostenibilitat de la Generalitat, Damià Calvet, ha afirmat aquest divendres que "la decisió del Tribunal Constitucional (TC) ataca i destrueix l'escut social en habitatge durant la crisi", en referència a la decisió d'estimar parcialment el recurs del PP contra el decret llei del Govern sobre l'accés a l'habitatge.\nEl TC justifica la decisió perquè considera que no concorre el requisit d'"extraordinària i urgent necessitat" de la Generalitat de legislar per la via del decret llei.\nEn una conferència de premsa telemàtica, Calvet ha indicat que "el que fa el Constitucional és atacar el contingut amb l'excusa de la forma. El decret llei està més que justificat perquè va comptar amb la majoria del Parlament i es tracta d'ajudar que no es produeixin desnonaments".\nSegons el conseller, es crearà un problema social a Catalunya perquè milers de famílies que comptaven amb un contracte de lloguer social el podrien perdre, mentre que entre 3.000 i 4.000 pendents d'un possible contracte podrien no aconseguir-lo i "això és intolerable".\nINCREMENT D'HABITATGES PROTEGITS\nConcretament, el Decret llei 17/2019 pretén "millorar l'accés a l'habitatge, fonamentalment, mitjançant l'increment del parc d'habitatge protegit i de l'oferta general dels habitatges en règim de lloguer", d'acord amb la seva exposició de motius.\nEntre d'altres coses, estableix que els grans tenidors hauran d'oferir un lloguer social abans d'emprendre accions legals contra famílies que acreditin la situació de vulnerabilitat.\nCalvet ha afegit que es troben "amb un nou atac a les polítiques d'habitatge del Govern. El TC no entén que, en matèria de regulació de l'habitatge, la Generalitat té competències exclusives segons l'Estatut".\n"També volem denunciar la inacció del PSC i els comuns, que sabien que calia un diàleg amb l'Estat per saber si s'havia de fer algun ajust per garantir la constitucionalitat de la norma", ha recalcat.\nSobre la possibilitat d'impulsar les mesures socials en forma de llei, el conseller ha indicat: "El Govern, amb un altre calendari polític, segur que impulsarà una proposició de llei al Parlament per superar l'escut social".


Els Omellons organitza una nova marxa per gaudir de la pedra seca\nSe celebrarà el dia 31 de març, consta de dos circuits de 15 i 21 km, i forma part del circuit marxa.cat\nper Redacció 21/03/2019 19:20h\nEl diputat Francesc Sabanés ha participat aquest dijous en la roda de premsa de presentació de la 7a Marxa de les Cabanes de Volta dels Omellons que se celebrarà el dia 31 de març. L'acte ha comptat amb la participació de l'alcalde dels Omellons i responsable de la Cursa, Jordi Gaya; la regidora de Joventut i Esports, i membre de l'organització de la Cursa, Esther Miró; i del coordinador del circuit de marxes saludables de ponent Marxa.cat, Simeó Fuentes.\nAquesta és una marxa no competitiva que es pot fer corrent o caminant, i que és d'un caire molt familiar que consta de dos circuits de 15 i 21 km aproximadament, que transcorren pel terme dels Omellons, Vinaixa i Arbeca. Durant el recorregut els participants podran gaudir de les típiques construccions de pedra seca, cabanes de volta, marges, etcètera.\nUna iniciativa que promou l'entorn i els hàbits saludables\nFrancesc Sabanés ha volgut destacar que es tracta d'una iniciativa que promou l'entorn i els hàbits saludables i que permet fer valdre construccions tan emblemàtiques del paisatge de les Garrigues com les cabanes de voltes. Enguany la gran novetat és que els circuits es faran a la inversa de l'any passat, donant així una perspectiva diferent del pas dels participants pels elements patrimonials que s'aniran trobant al llarg del recorregut, tal com ha assenyalat Jordi Gaya.\nPer la seva banda, Simeó Fuentes ha recordat que aquesta és la tercera de deu marxes que componen el circuit i l'ha catalogada de consolidada i que compta amb una gran organització, tenint en compte la gran quantitat de participants que rep en aquesta jornada. Els participants del circuit curt tindran dos punts d'avituallament, mentre que els inscrits de la llarga en tindran tres. Un dels punts emblemàtics d'avituallament serà un dels grans atractius patrimonials del recorregut com és l'Ermita de Sant Bonifaci. L'arribada està prevista a la zona de les escoles, on es podrà gaudir d'un esmorzar de brasa o una opció vegetariana.\nLes expectatives d'inscripcions és que s'arribin als 700 inscrits\nLes expectatives d'inscripcions és que s'arribin als 700 inscrits, però no més enllà, per qüestions logístiques d'organització d'un municipi que té 212 habitants. La passada edició es van inscriure 688 persones. La marxa està organitzada per l'Ajuntament i totes les associacions del poble, i és possible gràcies a les més de 50 persones que s'hi dediquen de forma voluntària.\nCom ja fa uns anys, la marxa forma part del circuit de marxes saludables de ponent, marxa.cat. Aquest circuit pretén fer una aposta clara per l'esport i la salut. En aquest sentit, s'han anat reduint els sucres en els avituallaments, i en l'arribada, i apostant per fruita, sucs ecològics, etc. Per més informació es pot consultar el web www.marxaomellons.cat\nBaqueira Beret dóna la benvinguda a la primavera amb una nevada de 15 cm\nEl poble de l'Urgell que instal·la vuit ressalts en diferents carrers del municipi


Eugeni Sallent dóna el sí com a nou director de TV3\nRELLEU A LA CORPORACIÓ\nL'actual màxim directiu de RAC1 substituirà dimecres Mònica Terribas\nDimecres es consumarà el relleu al capdavant de TV3. Eugeni Sallent serà nomenat amb tota seguretat, després d'haver acceptat la proposta, traslladada pel president de l'ens, Brauli Duart.\nA. CASTELLVÍ / À. GUTIÉRREZ BARCELONA. Actualitzada el 24/04/2012 00:00\n260x366 Eugeni Sallent dóna el sí com a nou director de TV3 / RAC1 Eugeni Sallent dóna el sí com a nou director de TV3 / RAC1\nDesprés del no a última hora de Ramon Rovira, el president del consell de govern de la Corporació Catalana de Mitjans Audiovisuals (CCMA), Brauli Duart, ja ha trobat un nou candidat per dirigir TV3. Es tracta d'Eugeni Sallent, l'actual director general de Radiocat XXI, l'empresa del Grupo Godó que gestiona les emissores de ràdio RAC1 i RAC105.\nSegons han confirmat a l'ARA fonts de la Corporació, Duart va informar ahir mateix els consellers de la seva nova proposta, que compta amb el sí del mateix candidat. La seva intenció és sotmetre a debat el nomenament de Sallent en la pròxima reunió, prevista per a demà. Els consellers, doncs, tindran tot just 48 hores per definir un posicionament i el sentit del vot, però la proposta de Duart no hauria de trobar cap entrebanc: el vot dels tres membres proposats per CiU -Núria Llorach, Antoni Pemán i el mateix Duart, que com a president té vot de qualitat- seria suficient per confirmar Sallent com a nou director de la televisió pública. És probable que rebi també el suport del vicepresident del consell, Armand Querol, proposat pel PP. En canvi, els consellers proposats pel PSC, Xavier Guitart i Josep Vilar, seran d'entrada més reticents a votar-hi a favor.\nEl portaveu del PSC, Jaume Collboni, ha alertat al seu blog que "difícilment" donaran suport al candidat "independentment del seu perfil professional". En una entrada publicada ahir, raonava: "El procés en què ha estat reformada la llei, només amb el suport de CiU i PP, la rebaixa de les majories qualificades per prendre les decisions més estratègiques i l'absència de consens a l'hora de fer els principals nomenaments vicien d'origen qualsevol futura decisió".\nDe fet, el PSC defensa la continuïtat de Mònica Terribas com a directora de TV3, i s'ha mostrat contrari a la voluntat de l'actual consell de govern de substituir-la al capdavant de la televisió pública, argumentant que "no hi ha motius periodístics per al seu cessament".\nQuan es voti dimecres, el nomenament ja serà efectiu, tot i que la incorporació de Sallent no es produirà fins a la pròxima setmana. D'aquesta manera, la pròxima comissió de control parlamentari, que se celebrarà divendres, viurà la situació atípica de no comptar amb ningú a la cadira reservada al director de TV3.\nMentrestant, queda obert encara el relleu al capdavant de Catalunya Ràdio o la ratificació del seu actual director, Ramon Mateu. Les fonts de la Corporació consultades no creuen que hi hagi cap novetat durant les pròximes setmanes, cosa que reforça l'opció de continuïtat de Mateu a l'emissora.


Etologia del drac oreller | UCRONIES\n← La dignitat de la memòria\nQuan és el poema qui troba el poeta →\nPosted on 16 Abril 2012\tby jcalsapeu\nAixò és un drac que s’amaga darrere les orelles dels infants. Quan en troba un que es renta poc, s’hi posa bé i va fent el niu. Per construir-lo fa servir de tot: cera, ronya, crostes, polls difunts, cascarrulles i tota brutícia que sigui agafadora i traginadora. No se’l veu en forat ni en finestra, perquè és aficadís com ell sol i s’entafora dins el reguer que fa el peu de l’orella a tocar del crani. No s’aventura lluny a buscar menjar, perquè tot al volt hi ha pler d’immundícies i amb això ja fa.\nEl drac oreller és fredolic; quan arriba l’hivern s’abriga dins l’oïda i llavors ho sent tot, sobretot les confidències que els ninois es murmuren baix baixet. En aquesta saó, la fera mira de no fer mica de soroll i torna muda, perquè el perill d’ésser descoberta és molt gran. Si el nen o els seus pares advertien la seva presència, amb tota probabilitat seria atrapat per un nuvolet furgador de cotó fluix i llençat a les escombraries, com una rampoina. Però això no passa mai, perquè la bestiola a penes si es batega. Les pilositat internes li fan de matalàs i de flassada i allí està calenteta com un torró, s’ensopeix, els ulls se li tanquen i ben aviat encadena les dormides, fent uns bufits de no-res, i passa desapercebuda.\nA la primavera la criatura s’eixoriveix, i com que té una gana que l’alça en pes surt a buscar menjar i no s’hi mira gaire. Aquest és el temps més perillós de la seva vida, perquè si d’un plegat el nen sacseja el cap, la cuca pot sortir volant i és fàcil que la trepitgin o l’atropellin; i, si sobreviu, li costarà Déu i ajuda enfilar-se de nou fins a un altre pavelló.\nMentre dura la bonança el drac es fa un tip d’engrunes i grumolls, rosega llémenes i de tant en tant clava queixalada a un poll o una puça que baden devers les enfiles de l’orella. Però quan arriba la tardor s’engorroneix, es torna menjamiques i toca-son, i es prodiga poc. Llavors badalla molt, mig de gana mig de nona, obre una boca com una ferrada i la tanca entre sospirs; i espera, molt quiet, la llarga visita d’en Sunyer.\nAquesta entrada s'ha publicat en Literatura i etiquetada amb Bestiari. Afegiu a les adreces d'interès l'enllaç permanent.\n2 respostes a Etologia del drac oreller\n17 Abril 2012 a les 8:48\nSant Jordi farà neteja ben aviat…\n18 Abril 2012 a les 19:52\nHaurà de ser un Sant Jordi menudoi, amfibi, cavalcant un cavall de sabó.


Sant Ildefons: Al voltant del Sínode\nCodi Bizum 03249\nAltres Grups Assemblea Baptisme Batec Càritas Casal Catequesi Cultura i Fe Escoltes Esplai Fotografies Fratelli tutti Història Joves Justícia i Pau Litúrgia de la setmana Mn.Alemany Pastoral de la Salut Pregària Reflexió Bíblica Reflexions Trobada Mensual Vida de la Comunitat Voluntaris\nAl voltant del Sínode\nEns trobem en ple procés sinodal, el diumenge dia 29 de maig es va celebrar l'acte conclusiu de l'etapa diocesana a Barcelona, i diumenge passat l'etapa final en l'àmbit de les diòcesis que formem part de la Conferència Episcopal Espanyola. Són documents molt rics en propostes; les de Barcelona les trobareu en una separata del Full Dominical del dia 22.\nSap greu, que la premsa només hagi destacat algunes d'aquestes propostes, com la del celibat opcional per als preveres, l'ordenació presbiteral de les dones, repensar la moral sexual, l’acollida als divorciats tornats a casar. I no s'ha fet gaire ressò d'altres propostes, com ara, la preocupació per una litúrgia més participativa i amb llenguatge entenedor, una catequesi que porti a la conversió i no només a l'adoctrinament, la preocupació pels joves, la caritat, el testimoni i molt més.\nAquest subratllat de la premsa, fins i tot una editorial del diari de més tirada a Barcelona, tenen la seva explicació. Són les propostes més cridaneres i, en principi, les que aparentment poden fer més trencadissa. Aquests titulars dels diaris han motivat que el cardenal de Barcelona , Joan Josep Omella, hagi escrit un article, en què diu que són propostes presentades, però no han estat ni votades, ni aprovades. Ara bé, molts grups han coincidit en aquestes qüestions; això significa que les propostes són un anhel de molts cristians. Són molts els batejats, que demanen que l'Església faci una aposta pel futur, que sigui menys clerical i que amb la gosadia de l'Esperit, estigui atenta al que passa i al que viu el món. Això és, que no giri la mirada, ni les orelles als "signes del temps".\nEl que és lamentable, és que per a molts, el sínode només són aquestes propostes. Han aprofitat per desprestigiar el procés sinodal i, de retruc, la figura del papa Francesc. Són aquells que des del principi del pontificat de Bergoglio, han vist amb mals ulls els programes de reformes del bisbe de Roma. Els mateixos que fa deu anys ens deien que no era lícit posar en qüestió les decisions pontifícies i expressaven una adhesió sense fissures al successor de Pere, ara no s'estan de criticar-lo i, fins i tot, de demanar-ne la dimissió.\nEl Sínode és una aposta valenta del Papa, que vol que a l'Església caminem plegats, ens proposa somniar junts. Hem d'agrair que se'ns hagi convidat a parlar i a suggerir. Per a alguns potser és més còmode estar assegut i escoltar sermons que no pas pensar i aportar amb sinceritat el propi criteri, encara que aquest criteri, pugui tenir algun aspecte esbiaixat. Cal recordar les paraules de Sant Pau:\nNo sufoqueu l'Esperit, no menyspreeu els dons de profecia. Examineu-ho tot i quedeu-vos amb el que és bo. (2 Te, 5, 19-21).\nFa sis dècades el Papa "bo" va convocar el Concili Vaticà II. Tot i ser un procés diferent, amb una metodologia distinta, preguem perquè el Sínode sigui percebut per tots com aquell alè de l’esperit que fou el Concili.\nEl més llegit del mes\nPregària a Sant Ildefons el dia 8 a les 8 del vespre\nEsperit Sant, renoveu el nostre món , aquest és l'anhel i motivarà la pregària de Pentecosta a la nostra comunitat de Sant Ildefons el ...\nLa Santíssima Trinitat 2022 Fa 500 anys, el coneixement que teníem del que ens envolta era molt diferent, però va ser un segle que va dona...\nDiumenge, 19 Trobada de final de curs de la Catequesi Familiar mensual a partir de 10.45. S'acaba amb una eucaristia a les 12.15 h ...\nDilluns, 13 Catequesi setmanal d'infants de 18.00 a 19.15 Meditació cristiana a la Capella del Santíssim a les 19.15 h Dima...\nMemòria 2021 de Càritas Diocesana de Barcelona (extracte)\nDurant el 2021 l’entitat ha atès 12.560 llars, on hi viuen 27.540 persones. Així mateix, les Càritas parroquials i arxiprestals han acompany...\nA Sant Ildefons ens reunim creients en Jesucrist formant una comunitat per acollir el seu missatge, escoltant la seva Paraula i celebrant l'Eucaristia. I a la vegada ens comprometem a fer-lo extensiu a tothom amb el nostre testimoni.\nDissabtes i vigílies de festiu:\nDijous no festius, a les 20:00 h., missa exequial. Es pregarà pels difunts les famílies dels quals ho demanin i també per les intencions d’aniversari. Aquesta missa només es farà si hi ha petició de les famílies.\nmatins de 10 a 1, tardes de 5 a 8\ndilluns i dijous tarda, i dimarts, dimecres i divendres matí.\nMOMENTÀNIAMENT ELS DIMARTS A LA TARDA LA PARRÒQUIA ROMANDRÀ TANCADA\nL'impacte del coronavirus en les nostres vides\nEl P.Ramon M.Nogués va reflexionar sobre aquest tema a la Trobada Mensual de la nostra comunitat del passat 1 de desembre.\nPagola: "Después de veinte siglos de cristianismo es difícil escuchar las instrucciones de Jesús a los suyos sin sentir sonrojo" - "Después de veinte siglos de cristianismo es difícil escuchar las instrucciones de Jesús a los suyos sin sentir sonrojo. No se trata de vivirlas al pie d...\nViatge cap al Misteri - Diumenge XIII de durant l’any C Estimats germans i germanes, Sant Lluc prové del paganisme, d’altres creences i ja no coneix Jesús directament sinó per ...\nFlama - Notícies\nCliqueu sobre l'any per consultar la Memòria corresponent.\nDes d'aquí es té accés a l'Encíclica "Laudato si" del papa Francesc publicada l'any 2015.\nCoincidint amb la clausura de l'Any de la Fe, el papa Francesc publicà l'any 2013 l’exhortació apostòlica Evangelii Gaudium. Clicant aquí s'hi pot accedir.\nEl dissabte 16 de gener del 2010 la llibreria Bertrand (Rambla Catalunya, 37) va acollir la presentació a Barcelona de "Demostració a Teòfil. Evangeli i Fets dels Apòstols segons el Còdex Beza", de Lluc. L'acte s'inicià amb una recitació de fragments de l'obra de Lluc. A continuació, Ignasi Moreta (professor de la UPF i editor de Fragmenta) resumí les principals aportacions de l'obra. Narcís Comadira (poeta) i Joan Ferrer i Costa (biblista, vicedegà de la Facultat de Lletres de la Universitat de Girona) van comentar la traducció del llibre. Finalment, els curadors i traductors de l'obra, Josep Rius-Camps i Jenny Read-Heimerdinger, van explicar la gènesi del seu treball. Tot seguit tens un resum, però si vols veure tot l'acte clica aquí.\nConversa de Mònica Terribas amb el bisbe emèrit de São Félix do Araguaia, al cor del Brasil. Aquesta entrevista va ser emesa per TV3 al setembre del 2005 quan tenia 77 anys.


els hi « Rubricatus 2.0\nEntrades amb l'etiqueta ‘els hi’\nels hi *lis\ncol·loquial, els hi, interferències lingüístiques, pronoms febles\nForça, els hi, l’hi, n’hi!\nEn català les combinacions pronominals ens estan costant que déu n’hi do. Les noves generacions deixen de dir-les o, directament, utilitzen les combinacions castellanes; en part, la culpa és nostra (dels del gremi) perquè ho hem fet força complicat.\nAixí hem penalitzat els hi com a combinació col·loquial a favor de formes normatives però artificioses. A la meva filla, la mestra de segon li va ratllar un els hi a favor d’un els transgredint qualsevol sentit comú. Volem forçar els nens a llegir i dir coses que no senten com a naturals? Si no apostem per flexibilitzar l’ús, els lis i els se los seran cada cop més habituals.\nPensem només en tres exemples de combinacions en què ens trobem el datiu de tercera persona: li-els/los (el perillós li-lis del catanyol!)\nL’hi (singular) funciona com a reducció de l’hi, la hi i li ho: l’hi dono (el llibre/la bossa/això). Per exemple, dir Allò que em deies, ara li ho comento sona afectat, pedant… Coneixeu algú que de manera natural ho digui?\nN’hi fa de li’n (en la nostra varietat): n’hi dono (llibres/bosses). El pronom en es troba en franc retrocés quan sentim coses com: *Agafa una, *pren, en lloc d’Agafa’n un, pren-ne (de fullets de difusió dels cursos). En aquest cas és la substitució de l’objecte directe indeterminat que necessita els nostres ànims!\nEls hi (plural) funciona en comptes d’els, encara que només substituïm un pronom, el datiu: els hi dono el llibre/la llibreta/això. Darrere el verb trobem exemples com: Dona’ls-hi/vaig dona’ls-hi/he de dona’ls-hi.\nEls hi també funciona com a reducció de els en, els el, els la, els els, els les, els ho; és a dir que independentment que l’objecte directe sigui indeterminat, singular o plural, masculí, femení o neutre quan substituïm tots dos complements adoptem la mateixa forma: Els hi dono llibres/el llibre/els llibres/la bossa/les bosses/això.\nTV3 va fer una bona feina de sistematització en el seu llibre d’estil. L’apartat que tracta de les formes i combinacions col·loquials és força extens però hi podeu buscar les solucions que us interessen abans de dubtar a l’escriure: Coneixes el nou company de classe? Te’l presento, has de coneixe’l! Us recomanem que hi busqueu les solucions previstes per a cada cas. Funcionen!\nTambé us recomanem les fitxes elaborades pel CNL de Sabadell, que inclouen amb un asterisc davant (que vol dir que no són normatives) les formes col·loquials orals.\nAixí que ja ho sabeu, no sigueu tímids i feu-n’hi (de petons al nou company de classe). Un de discret, un parell a cada galta… això ja és cosa vostra!\n*lis, els hi\nSabíeu que el plural de li no és *lis?\nMassa vegades a la correspondència castellà/català del pronom de tercera persona singular le/li ─a ell, a ella, a vostè─, tant vagi davant com darrere del verb, hi fem correspondre la forma plural les/*lis. Aquesta traducció és un calc inadmissible en català.\nAyer le di mi dirección: Ahir li vaig donar la meva adreça/Ahir vaig donar-li la meva adreça.\nAyer les di mi dirección: Ahir *lis vaig donar/vaig donar-*lis la meva adreça.\nLes formes correctes per substituir la tercera persona del plural ─a ells/a elles/a vostès─ són en català els/los, en un registre formal i els hi, en un d’informal. Per tant, ahir els vaig donar la meva adreça/vaig donar-los la meva adreça (en un registre formal i escrit); ahir els hi vaig donar la meva adreça/vaig dona’ls-hi la meva adreça (en un registre informal i oral).\nA més, el català col·loquial ─el de les telesèries de TV3, perquè ens entenguem─ sol utilitzar la forma els hi per substituir un sol pronom (com en l’exemple) i també com a resultat de diferents combinacions d’objecte indirecte més directe, com ara, els la, els el, els ho, com ara: els la vagi donar, la meva adreça; els el vaig donar, el meu número de compte; els ho vaig donar, allò que em demanaven, que en un registre oral se solucionen, ras i curt, per els hi vaig donar en tots els casos.


Collbatonina 2013: una passejada pels Peus de Montserrat | De zero a cent\nCollbatonina 2013: una passejada pels Peus de Montserrat\n22 de Setembre de 2013 by DavidD\nAhir dissabte per la tarda, tocava anar a Collbató a córrer la IV Collbatonina. Una cursa que tenia moltes ganes de participar, entre altres coses, perquè l’any passat no ho vaig poder fer-ho i em vaig quedar amb les ganes. La motivació no em faltava, es una cursa “durilla” amb els primers 7 km pujant sense practicament cap respir, vistes fenomenals de la muntanya màgica i a més, anava amb la bona companyia de’n Jordi (que debutava en curses) i el Fran, batejats ahir per mi com “Miranda Team” (nom del carrer on viuen els dos).\nMolta cara coneguda, i sensacions com si fós el primer dia de classe. De fet, casi ho era, ja que és un dels primers 10.000 de la temporada. Personalment vaig córrer amb molesties als bessons que arrossego des de la Transenyera. Tot i així hi volia participar i vaig decir no forçar i fer una cursa progressiva, de zero a cent.\nArranquem la cursa i de seguida perdo al Jordi i al Fran que van voler començar molt forts. El primer tram és una pujadeta d’uns 500 metres que es puja molt bé perquè anem frescos, tot seguit ja hi ha una baixadeta que ens porta un altre cop a l’Avingunda on començava la Cursa. A partir d’aquí toca pujadeta fins al km7. Trenquem a la dreta pel Carrer Lleida i se’m fa inacabable la pujada, vaig bé de forces i el bessó sembla que no em fa mal. El ritme que intento dur és per sota de 5 i ho aconsegueixo. Passo pel km3 amb 14:14 (misión cumplida de moment). Entrem ja a terra en direcció al cementiri i començo a patir més. No de cor sino de cames, el bessó dret (el tocat) em dóna el primer avís, afluixo una mica i segueixo sense problemes. La idea de fer una cursa amb progressió, sembla que se’n va a norris ara només toca intentar que la progressió no sigui negativa!!!\nFa molta calor i poca ombra i encara queda per l’avituallament!! Tinc la boca molt seca, però només toca pensar en seguir. A l’avituallament, jo i, pel que vec, tothom, agafem aigues com si ens anés la vida. Seguim pujant, ja en direcció a la Vinya Nova per un camí que recordo haver fet per Semana Santa amb en Cucala. En una de les corves i curiosament el punt més proper al Bruc, em trobo el Riera vestit de bomber i picant amb una cassola com si fós un timbal. M’anima a que apreti per fer MMP, però ja és imposible i vaig bastant tocat. Penso que enlloc d’una cassola hauria d’haver agafat una mànega del Parc i ens hagués regat una miqueta… els ànims van ser d’agrair, però haguès agraït més una mica de pluja fresqueta 🙂\nSeguim pujant i a poc d’arribar a la Vinya Nova, pummm se’m puja el bessó. Oh my God! Paro i me’l poso a lloc, de mentres em va adelantant gent i entre mi penso que encara m’ha passat en una bona zona, amb la pujada pràcticament tota feta. Torno a arrancar i passo pel km7 amb 36:50. Ja havia dit que si feia sub-50 ja era una gran marca per mi. Amb aquell temps al km7 i amb lo del bessó ho vec ja molt complicat. Entrem en baixada, no puc còrrer massa perquè encara me’l noto mig pujat fins que m’adelanta la Jessi. M’anima a seguir-la i m’enganxo a ella. El que no m’han donat les cames, m’ho ha donat el cap. Pugem bastant el ritme fent els dos últims km amb 4:45 i 4:22 acabant inclús amb un sprint final. Finalment passo per meta amb 51:07, un temps molt discret, però he acabat molt content. Anava tocat, no volia forçar i he disfrutat bastant amb els paisatges que ens ha ofert aquest circuit. Que més puc demanar? Llàstima que he hagut de parar pel bessó, sino posiblement hagués aconseguit el sub-50 que era el gran objectiu del dia.\nSense temps per recuperar forces, demà aprofitaré el pont de la Mercè per anar-me’n amb en Jordi a fer un Trail pel Puigmal. Demà crònica!\n← Transenyera 2013: una bona manera de passar el matí de la Diada\nFontalba – Puigmal – Nuria – Fontalba →


BOL DE XOCOLATA | De colors i sucre\nDes de fa més de deu anys som membre de l’Associació d’Amics del Museu d’Història de Manacor, gran part dels quals en som la secretària. Ens dedicam sobretot a promoure la història de la nostre ciutat amb les peces que tenim en el museu, ubicat dins una torre medieval a la sortida de Manacor. A més també programam excursions, viatges i a l’estiu, el cicle de les muses (activitats de dansa, teatre, música i fins i tot, astronomia).\nDoncs bé, els membres de la junta de l’Associació, a més de compartir l’interès per la cultura i la història, som amics. De tant en quant ens reunim per programar les diferents activitats. Habitualment però, les reunions en converteixen en sopar-reunió, dinar-reunió i també hem fet berenars-reunió. Res, que a vegades la reunió és més per veure’ns i menjar que per cap assumpte urgent.\nAvui, ha estat un d’aquests dies (això sí, avui hem decidit mooooltes coses, vos mantindré informats), dinar-reunió. I jo em vaig comprometre a dur les postres. I em vaig ficar dins un bon embull. Per què? Perquè dins un grup tan petit com el nostre hi ha diverses intoleràncies: a la lactosa, al gluten… tanta sort que no hi ha ningú diabètic, ja hagués estat un poc més complicada la cosa. Això sí, en tenim uns quants que són al·lèrgics al “plat buit”, tanta sort!\n– 750 gr de maduixes\n– 8 iogurts naturals sense lactosa\n– xarop d’atzavara\n2- Com que els iogurts eren ensucrats, no hi he afegit cap edulcorant, però sí que l’he posat a la taula per si algú ho volia més dolç. En aquest cas he posat xarop d’atzavara.\n3- Posau la crema dins el congelador. Quan estigui a mig congelar, treieu-lo, tornau-lo a passar per la batedora i tornau a posar-lo dins el congelador fins l’hora de servir.\nPD: Aquestes postres són aptes per a diabètics si els iogurts que utilitzau són edulcorats o naturals sense sucre. Podeu afegir dolçor amb edulcorants tipus el que vos he posat a dalt (xarop d’atzavara, o qualsevol altre apte per a diabètics).\nPD3: Evidentment, el farcit del bol pot ser moooolt variat! Maduixes amb nata, macedònia, iogurt tot sol… Uf! Podeu triar!\n21 de Març de 2015\tper decolorsisucre\nRespondre\tAnònim 21 de Març de 2015 a 19:20\nJolin quina imaginació!!!!super bona pinta…..com tot Juani 🙂\nRespondre\tJoana Maria Melis 21 de Març de 2015 a 19:34


Lo-lai-lo | El Pou\nper Llorenç Capdevila , 16 de desembre de 2013 a les 00:00 |\nAquestes ratlles van adreçades tant als lleidatans que pretenen anar per tot arreu utilitzant l’article masculí lo, com a tots aquells parlants de català oriental que (per fer-se el graciós, el simpàtic o, directament, l’imbècil) volen imitar el parlar dels lleidatans i, a banda d’acabar els mots femenins amb un ridícula e tancada (“la taule de la sale està trencade”), posen l’article lo davant de qualsevol nom masculí i deixen anar bajanades com “lo Antoni” o “vaig veure lo Martí”. L’esgarrifança que em produeixen aquests imitadors de pa sucat amb oli és només comparable a la que em provoquen els qui parlen de “ses Illes” quan es refereixen a les Balears i Pitiüses.\nD’entrada, cal advertir que, per més que alguns —abanderats orgullosos del localisme pintoresc— en reclamin l’omnipresència (tant en contextos formals com informals), els lleidatans no l’usem pas davant de qualsevol mot masculí ni —encara menys— en qualsevol posició. Ho fem, només, en alguns casos: davant d’una paraula que comenci amb una consonant (“lo campanar de l’església”, “lo castell de Gardeny”), i, a més, l’article ha d’anar al principi d’una frase, després d’una pausa o bé darrere d’un mot acabat en consonant (“han acabat lo poliesportiu”, “lo veí de dalt fa molt siroll”). No el fem anar, per tant, quan segueix un nom començat en vocal (“l’alcalde us desitja bones festes”) perquè aleshores eliminem la o, la qual cosa representem gràficament amb l’apòstrof; ni tampoc (i aquí és on els qui volen imitar la nostra parla punxen estrepitosament) després d’un mot acabat amb el so d’una vocal (“vam veure el castell de Gardeny”, on ningú no diria “lo castell”, o “han tirat a terra el campanar de l’església”, on no es diu pas “lo campanar”).\nCom bona part dels trets locals en qualsevol llengua del món, l’ús de l’article lo (propi del català nord-occidental) pertany a l’àmbit oral i al registre col·loquial. Un dels indicis que demostren la normalitat d’una llengua és, justament, dominar la diferència de registres i fer-ne una aplicació adequada. Tan decebedor és sentir que algú no sap expressar-se formalment en català, com adonar-se que molts lleidatans eviten, en les converses amb amics i parents, l’ús de l’article masculí lo (i el de moltes altres formes dialectals) com aquell qui fuig de la blasfèmia. Tant aquest bandeig com la reivindicació del localisme en tots els àmbits són símptomes evidents d’anormalitat: ningú, en cap llengua normal del món, parla igual en tots els contextos i circumstàncies; però ningú, tampoc, no posa en dubte sense criteri les convencions dels registres formals. Deixar d’usar l’article lo (a part d’un acte de mesquina pedanteria) és perdre un tros de la identitat dels qui el tenim com a propi. Abusar-ne, però, és caure en una actitud tancada i folklòrica que només afavoreix aquells que volen dividir-nos amb l’objectiu —és clar— de vèncer-nos i de fer-nos desaparèixer.\nAcceptar-ne l’ús amb normalitat, sense imitar-lo ridículament, és un senyal de respecte interdialectal.


Àlvaro Molina | Institut Joan d'Àustria\nA l’INS Joan d’Àustria no ens donem per vençuts i seguim apostant fort per les mobilitats internacionals, les quals ofereixen la possibilitat de formació personal, desenvolupament de les capacitats clau i integració social a tota persona interessada; i amb l’ajuda i… Llegeix més»\nCicles Formatius d'informàtica, General, Portada CFGM, CFGS, cicles formatius 0\nEm vaig despertar sobre les 4:30 del matí. Vaig esmorzar i sortir de casa sobre les 5:30 cap a l’aeroport de Barcelona. Vaig arribar aproximadament sobre les 6:00. A les 7:30 del matí va sortir l’avió cap a Nàpols i sobre… Llegeix més»\nUna oportunitat per fer-se valer per una mateixa a… Llegeix més»\nEl passat octubre es realitzà a Ponta Delgada (Portugal) la conferència anual sobre els estudis de Grau Mig i Grau Superior a Europa, on l’INS Joan d’Àustria estigué present per compartir informació i expandir horitzons.\nOrganitzada i distribuïda en diferents edificis… Llegeix més»\nCicles Formatius d'informàtica, Portada, Serveis cicles formatius, FP, Mobilitat Internacional 0\nJdA d’Erasmus a Milà\nAquest curs 2018-2019 ha estat molt intens i variat a l’INS Joan d’Àustria, moltes i molt variades activitats s’han portat al centre tal i com s’ha pogut anar llegint al taulell de notícies de la web. Però aquest curs, a més a més, ha marcat… Llegeix més»\nASIX (ASIR), Cicles Formatius d'informàtica, DAM (en alternança DUAL), DAW (en alternança DUAL), Portada, SMX (SMR) Erasmus, Mobilitat Internacional 0


La Xina, amb 78.800 casos, confirma la tendència a la baixa en els seus nous contagis\n6 min. Barcelona 28/02/2020 16:48\n651x366 Treballadors netejant el mobiliari del metro a Seül, Corea del Sud / AFP Treballadors netejant el mobiliari del metro a Seül, Corea del Sud / AFP\nL'Organització Mundial de la Salut (OMS) ha pujat el to. El director general de l'organisme, Tedros Adhanom Ghebreyesus, ha comparegut la tarda d'aquest divendres davant els mitjans de comunicació per informar sobre la situació de la malaltia. El missatge ha sigut clar: el risc de propagació ha pujat a "nivell molt alt" a tot el món. "Encara tenim la possibilitat de contenir l'extensió del coronavirus", ha apuntat. "La clau és trencar la cadena de transmissió. Tot i que el nombre de casos i de països afectats són clarament preocupants", ha continuat.\nTedros ha recordat que, a falta de vacuna, la protecció individual és fonamental per evitar la propagació de la malaltia. Les mesures bàsiques, com ha explicat en altres compareixences, són rentar-se les mans, desinfectar superfícies de treball i de preparació d'aliments, evitar viatjar si es presenten símptomes com febre o tos, entre d'altres.\nEl màxim responsable de l'OMS recorda també que si es presenten símptomes no s'acudeixi a hospitals sinó que es requereixi assistència. Més de 20 vacunes estan en fase de desenvolupament, i diversos tractaments s'estan sotmetent a proves clíniques.\nL'OMS també ha subratllat el paper de l'Iran -on ja hi ha 210 morts- i d'Itàlia com a països exportadors dels nous casos.\nPrimer cas a l'Àfrica subsahariana\nMentrestant, aquest divendres la malaltia ha arribat a l'Àfrica subsahariana. Un home italià que ha viatjat aquesta setmana a Nigèria és el primer cas del nou coronavirus Covid-19 que s'ha confirmat en aquesta part del continent negre. Nigèria és, precisament, el país més poblat de tota l'Àfrica. Es tracta del tercer cas confirmat al continent, després d'un a Egipte i un altre a Algèria, en un país amb "un sistema sanitari molt fràgil" i poc preparat per a les epidèmies, segons fonts de l'Organització Mundial de la Salut (OMS).\nL'epidèmia global segueix estenent-se pel globus terraqüi, i aquest divendres es confirmava també el primer cas a l'extrem sud del món, a Nova Zelanda, amb el test positiu d'una persona que acabava de tornar al país en un vol des de l'Iran. A Europa, on Itàlia continua sent el principal focus del brot amb 655 casos confirmats i 17 morts, el contagi ha arribat ja a Lituània i a Bielorússia, que aquest divendres confirmaven els seus primers casos.\nA més, s'ha confirmat aquest divendres la primera mort per coronavirus d'un ciutadà britànic, que era un dels passatgers del creuer de luxe Diamond Princess, atracat al Japó. És la cinquena persona del creuer que mor per aquesta causa. En territori del Regne Unit no hi ha hagut cap mort, però aquest divendres el nombre de casos ha pujat a 19, amb tres contagis més que ahir.\nA la Xina s'han declarat en les últimes 24 hores 327 contagis nous, cosa que confirma la tendència a la baixa en aquest país (ahir dijous van ser 433), i gairebé tots es concentren a la província de Hubei, epicentre del brot: fora d'aquesta província només hi ha hagut 9 contagis nous. De fet, fins a 313 dels nous casos s'havien declarat a la capital de la província, Wuhan, que també confirmava una tendència a la baixa amb la xifra de contagis més baixa des del 26 de gener, segons fonts del govern xinès.\nEn total, la Xina té ja 78.824 casos de Covid-19, que són encara la immensa majoria dels 82.500 que hi ha a nivell global. En les últimes hores, quatre països més han registrat els seus primers casos de Covid-19, de manera que ja són almenys 55 els països afectats per l'epidèmia. Fora de la Xina hi ha, doncs, 3.700 casos confirmats que han deixat uns 70 morts.\nAixí avança l'epidèmia a temps real\nEl ministre de Salut de Nigèria, Osagie Ehanire, ha confirmat aquest divendres el primer cas a la regió i ha explicat que es tracta d'un ciutadà italià que treballa a Nigèria i que el dia 25 de febrer va tornar al país subsaharià després d'haver viatjat a Itàlia. L'home no presenta símptomes greus i es troba clínicament estable. Està ingressat a l'Hospital de Malalties Infecciones de Yaba, a Lagos.\nMentrestant a l'Àsia, el continent encara més afectat per l'epidèmia, el Japó anunciava dijous que tancava totes les seves escoles de primària i els instituts de secundària fins a les vacances de finals de març. Aquest divendres afegia també el tancament d'alguns parcs d'atraccions del país, com Disneyland i Disneysea, en el mateix període. El nombre de morts en aquest país s'ha elevat aquest divendres a 9 (quatre d'ells al creuer de luxe Diamond Princess), amb la mort d'un home d'uns 70 anys.\nAmb prop de 200 contagis a dins del país, al balanç de casos japonès s'hi sumen els 705 declarats al creuer Diamond Princess atracat al port de Yokohama. El vaixell ha quedat finalment buit aquest divendres, després que acabessin de desembarcar tots els passatgers i la tripulació, que es va haver de quedar 14 dies més en quarantena dins de la nau per precaució.\nA Corea del Sud, el segon país amb més casos després de la Xina (tot i no ser el que té més morts, que seria l'Iran), seguien aquest divendres extremant les mesures de seguretat, amb batudes de neteja a les estacions de metro de la capital. El país ha confirmat 315 contagis nous en les últimes 24 hores, de manera que s'eleven a 2.337 els casos positius a tot Corea del Sud.\nLa majoria dels casos estan vinculats a una secta religiosa, de la qual un grup de representants que havia viatjat el mes passat a Wuhan, l'epicentre del brot a la Xina. Aquest divendres les autoritats sud-coreanes han detingut el líder de la secta per no informar de tots els noms dels integrants del seu moviment.\nEspanya ja té 23 infectats pel Covid-19


Torrons Vicens ha estat guardonada amb el premi Aster de Trajectòria Empresarial en la categoria de Pimes atorgat per l’Escola de negocis ESIC | Tàrrega Televisió\nL’Escola de negocis ESIC convoca des de fa trenta-cinc anys els Premis Aster, que es concedeixen anualment com a reconeixement als mèrits de persones i entitats per la seva activitat professional amb la intenció de potenciar la integració entre la formació acadèmica i la vida empresarial. El jurat dels Premis Aster està constituït per personalitats rellevants del món empresarial i acadèmic.\nTorrons Vicens ha estat guardonada, ex aequo l’empresa Josper, en la categoria de Trajectòria Empresarial per ser una empresa artesanal que ha sabut reinventar-se i innovar contínuament i per aconseguir desvincular el torró d’una època de l’any.\nLa gala, que es va celebrar ahir, al Teatre Nacional de Catalunya, a més de l’entrega dels premis Aster, també va acollir l’acte de graduació de més de 700 alumnes de grau i de postgrau de l’escola de negocis.\nEtiquetes Aster de Trajectòria EmpresarialESICTorrons Vicens\nSense resposta per “Torrons Vicens ha estat guardonada amb el premi Aster de Trajectòria Empresarial en la categoria de Pimes atorgat per l’Escola de negocis ESIC”


Les plataformes digitals podrien impulsar la donació de sang entre la joventut - Social.cat\nLes plataformes digitals podrien impulsar la donació de sang entre la joventut\nLa confiança entre donants i l’estil de vida modern prediuen la utilització de plataformes per donar sang\nDiumenge, 8 d'agost de 2021 | 10:15 h\nEls joves valoren la confiança en el procés i en els altres participants i el fet d'ajustar-se a l'estil de vida modern | Blanca Blay (ACN)\nLa manca de donants de sang és un problema que va en augment en molts llocs del món. Mentre l'envelliment de la població i l'esperança de vida més elevada n'augmenten la demanda, el nombre de voluntaris sembla que va en descens, especialment entre la població més jove.\n“Molta gent no és conscient del problema que hi ha quant a la donació de sang”, afirma Joan Torrent-Sellens, catedràtic dels Estudis d'Economia i Empresa de la UOC, director del Grup de Recerca Interdisciplinària sobre les TIC (i2TIC) i primer signant de l'article. “La utilització de nous canals pot ser una eina útil per arribar i motivar la població jove i aconseguir que augmentin les donacions”, diu Torrent-Sellens.\nHi ha moltes recerques que han analitzat l'ús de plataformes col·laboratives en relació amb l'allotjament o el transport, però “amb prou feines s'han estudiat respecte a fins socials com pot ser la donació de sang”, sosté Torrent, també col·laborador de l’eHealth Center de la UOC. Aquest cas podria ser important, perquè “salvant les distàncies, el problema és semblant al de les pensions. Es necessita els joves perquè el sistema funcioni”. Tot i que encara no estan gaire esteses, ja hi ha països en què s'han llançat diverses iniciatives d'aquest tipus, com és el cas de la plataforma Blooders.org.\nD'entre els 16 factors de motivació analitzats, només dos es van mostrar significatius: la confiança en el procés i en els altres participants i el fet d'ajustar-se a l'estil de vida modern. “Sembla important que es desenvolupi un ambient de seguretat, però també que els usuaris sentin que es troben en un entorn adaptat als temps i que participa de valors associats a aquest estil, com que és important ajudar els altres”, explica Torrent.\nTots dos factors porten a un camí de comportament en què es generen actituds positives i es té una sensació de control i d'autosuficiència sobre el procés. Tot això acaba desembocant en una intenció més gran de col·laborar. A més, aquest estil de vida modern influeix positivament en el que s'anomena “la norma subjectiva”, el que la gent de l'entorn pensa sobre l'ús de la plataforma.\nLes conclusions de l'estudi poden servir, per tant, per millorar estratègies futures. “Els responsables d'una campanya haurien de ser conscients que poden treballar i enfocar-se en aquests conceptes per tenir més èxit”, sosté Torrent.\nLa informació aportada pel treball és valuosa, però encara preliminar. Les dades es van recollir en un context acadèmic i de recerca i durant la pandèmia per la Covid-19, de manera que nous estudis podrien contribuir a fer-la més extensible. “Planifiquem una nova onada de qüestionaris per augmentar el col·lectiu i fer-lo més representatiu i precisar-lo millor”, explica Torrent.\nEl catedràtic de la UOC considera que “si aquestes plataformes són importants en tants altres aspectes de la vida social i cultural, poden perfectament arribar a ser-ho en el context de la donació de sang. El nostre estudi aporta una eina útil per abordar campanyes de màrqueting social i de desenvolupament de plataformes per arribar amb més efectivitat a la població jove, en qui trobem problemes clars a l'hora de donar”.


L'Informatiu - L’Ajuntament reconeix la trajectòria de Cáritas en favor de les famílies vulnerables del municipi\nL’Ajuntament reconeix la trajectòria de Cáritas en favor de les famílies vulnerables del municipi\nL’Ajuntament de Santa Perpètua de Mogoda va realitzar el 19 de gener un acte de reconeixement a Cáritas per la seva llarga trajectòria dedicada a la distribució de lots d’aliments entre les famílies més vulnerables del municipi. El Consistori va fer aquest reconeixement un cop l’entitat ha deixat de fer aquesta tasca social\nL’acte va comptar amb la presència de l’alcaldessa de Santa Perpètua, Isabel Garcia; la regidora de Serveis Socials, Infància i Adolescència, Ana Bajo; i tècnics municipals de l’Àrea de Ciutadania i Serveis a les Persones. En representació de Cáritas van assistir el mossèn de la Parròquia de Santa Perpètua, Mario Jurado, i les voluntàries Pepita Humet i Maria Carme Juliana. Amb aquest acte, l’Ajuntament ha volgut reconèixer la tasca de l’entitat en favor dels més vulnerables i la seva contribució a la cohesió social. Actualment Càritas realitzava la distribució de lots d’aliments entre una vuitantena de famílies del municipi derivades des de la Regidoria de Serveis Socials.\nLa regidora de l’àrea, Ana Bajo, va agrair públicament “tot el que han fet les persones voluntàries de Càritas durant aquests més de 20 anys que han portat a terme la distribució d’aliments” i va afegir que “us trobarem molt a faltar”. Per la seva banda, Carme Juliana va explicar que la decisió de deixar de fer la distribució d’aliments a famílies vulnerables està motivada perquè la majoria de les voluntàries, “gairebé totes ens estem fer molt grans i la pandèmia també ens ha atabalat molt” i va afegir que “també sembla que des de l’Ajuntament s’aposta per un únic punt de distribució d’aliments”. Segons Juliana tots aquests condicionants han contribuït a que després de més de 20 anys de servei s’hagi optat per deixar de prestar-lo. Juliana explica que la distribució d’aliments a les famílies vulnerables es feia un cop al mes, en dos torns “un dia ateníem a 40 famílies i un altre a l’altra meitat de les famílies que ens derivaven els Serveis Socials municipals”\nFins ara la distribució d’aliments la compartien Càritas Parroquial i el Cabàs Solidari però actualment aquesta tasca de voluntariat correspon a l’entitat amb seu als baixos de l’edifici de Joves, a prop de la Regidoria de Serveis Socials i al costat del Rober de Càritas. Sobre aquest servei Juliana ha confirmat que continuarà funcionant com ara ja que són altres voluntàries de Càritas les que fan aquesta tasca. La representant de Càritas ha explicat que algunes voluntàries de la distribució d’aliments es dedicaran dins de la Parròquia a altres tasques d’ajuda social. Carme Juliana també ha agrait l’acte de reconeixement que els ha fet l’Ajuntament de Santa Perpètua de Mogoda durant aquest mes de gener. En aquest sentit va expressar que “agrada” rebre aquest reconeixement a la tasca realitzada durant més de vint any.\nFoto: Acte d'homenatge a Càritas / L'Informatiu


Catalunya enfronta la crisis alleugerin la generalitat de 1500 funcionaris - Alt Empordà\nCatalunya enfronta la crisis alleugerin la generalitat de 1500 funcionaris\n22 de jul. 2011, 18:56 publicada per Alt Empordà [ actualitzat el 13 de març 2014, 4:50 per Daniel Franquesa Olivares ]\nEl final de l'any serà difícil per a 1500 funcionaris de la Generalitat de Catalunya, als quals no es renovarà el contracte. El pla d'austeritat impulsat pel president català, Artur Mas, inclou aprimar d'un 9% els efectius de 16.090 empleats de consorcis diversos, però no s'abaixarà pas el nivell salarial.\nLes mesures d'austeritat anunciades pel govern de Catalunya des del mes de gener es fan efectives gradualment, amb la conseqüència d'una important reducció d'efectius en la funció pública. En aquest sentit, el conseller d'Economia català, Andreu Mas-Collell, ha comunicat aquest dissabte una nova retallada. Aquesta mesura, que s'aplicarà d'ací el final de l'any, afectarà un 9% dels contractes fixes i d'encarregats de missió d'un total de 16.090 llocs de treballs dels diferents consorcis públics sud-catalans. En aquest motiu, Mas-Collell ha demanat"sacrificis" als futurs acomiadats, que seran uns 1500, en un ambient previsible. En efecte, en la seua campanya electoral, el president català, Artur Mas, va destacar el passat mes de setembre la seua voluntat de separar-se d'un 25% dels empleats de la funció pública sud-catalana. Aquesta estratègia dolorosa, inspirada en un programa molt liberal engegat per la coalició al poder, Convergència i Unió, afecta ja l'empresa pública en càrrega de les obres majors, "Gisa", la plantilla de la qual es va reduir la setmana passada d'un 30%, o sigui 70 persones.\nAl nivell general, aqueixes reduccions d'efectius haurien de concernir fins a 87 empreses que serveixen generalment d'interfícies entre l'autoritat governamental catalana i la posada en pràctica de les seues directrius. Entre aquestes, de les quals moltes es van crear en el transcurs del decenni 1990, en períodes econòmicament fastos, consten l'Institut Català del Sòl, l'Agència de l'Habitatge de Catalunya, l'Agència Catalana de l'Aigua, fins la Corporació Catalana dels Mitjans Audiovisuals, que inclou la cadena de televisió TV3 i la ràdio líder Catalunya Ràdio. Aquest estratègia suscita les crítiques de l'oposició al Parlament de Catalunya, en particular del Partit Socialista de Catalunya, dels postcomunistes Iniciativa per Catalunya i dels independentistes d'Esquerra Republicana de Catalunya. En canvi, malgrat rumors insistents; Catalunya no aplicarà cap mesura similar a la que va imposar l'executiu espanyol de José Luis Rodríguez Zapatero el juny de 2010. El salari del conjunt dels funcionaris empleats per l'Estat espanyol va ser llavors reduït d'un 5%, en una primera mesura d'austeritat categòrica.


Benicàssim ajorna el pagament de tributs i suspén la taxa d'ocupació de via pública de taules i cadires - Diari Millars, informació local en valencià.\nEls rebuts de l’IBI amb domiciliació bancària i pagament únic, es retarda dos mesos.\nL’Ajuntament de Benicàssim ha determinat diferents mesures socials i econòmiques per a ajudar als veïns del municipi així com als empresaris locals a fer front a la situació derivada de l’estat d’alerta en el qual es troba el país per a evitar la propagació del COVID-19.\nDins del paquet de mesures excepcionals que s’aprovaran en matèria fiscal, l’alcaldessa de Benicàssim, Susana Marqués, ha informat que es procedirà a la devolució de la taxa d’ocupació de la via pública amb taules i cadires. “Els establiments de restauració copen la major activitat empresarial en el municipi i per això ara, des de l’administració local, hem d’ajudar, en la mesura que siga possible, a superar les conseqüències derivades d’esta crisi sanitària al nostre teixit empresarial”.\nLa regidora d’Activitats, Cristina Fernández, ha recordat que durant l’últim trimestre del 2019, l’ajuntament va aprovar una modificació de l’ordenança on ja s’establia una reducció del 60% de la taxa per a l’ocupació de les terrasses “en benefici del nostre sector hostaler, ara tan castigat per l’estat d’alerta i per això hem de seguir al seu costat i intentar minimitzar l’impacte negatiu que suposarà el tancament dels seus establiments durant el temps que es prolongue esta situació”.\nQuant als tributs municipals, Susana Marqués ha anunciat que es retardarà la posada al cobrament, fins al 5 de setembre, del pagament únic domiciliat de l’Impost sobre Béns immobles de Naturalesa Urbana (IBI). “El pagament únic domiciliat s’anava a efectuar el 5 de juliol, però amb esta mesura ho ajornem dos mesos i, a més, es manté la bonificació del 5% en tots els rebuts domiciliats de l’IBI, en modalitat de pagament únic i fraccionat”, ha indicat l’alcaldessa.\nA més d’estes mesures extraordinàries, “l’Ajuntament de Benicàssim està treballant en una bateria d’ajudes econòmiques per a continuar fent costat als autònoms i el comerç local”, ha anunciat el regidor d’Hisenda, Arturo Martí.\nCal recordar que el consistori establirà els mecanismes necessaris per a retornar la part proporcional dels cursos i activitats municipals que les persones usuàries no podran gaudir en suspendre’s les mateixes i des del departament de Cultura ja s’ha començat amb el procés de devolució de l’import de les entrades que es van adquirir de manera online, a través de la web benicassimcultura.es.\nQuant a les entrades que es van adquirir de manera presencial en les taquilles del Teatre Municipal, estes podran ser reembossades com a esta instal·lació municipal torne a desenvolupar la seua activitat.\nPost més nousVila-real prepara un protocol per a aplicar el teletreball a l’Ajuntament durant la crisi sanitària de la COVID-19 que garantisca la correcta prestació de serveis a la ciutadania\nPost més vellsL’Ajuntament de Sagunt no establix límit en el seu pressupost per a reforçar els serveis socials


Investigadors de la UA busquen solucions sostenibles a plagues i malalties que amenacen el cultiu del plàtan a escala mundial. Actualitat Universitària\nInvestigadors de la UA busquen solu.. cultiu del plàtan a escala mundial\nDel 2 al 4 de juliol, experts nacionals i internacionals i empreses s’apleguen a la Universitat d’Alacant en un taller sobre quitosan, producte natural obtingut de residus de la indústria marisquera, per al maneig sostenible de patògens que fan perillar la producció de plàtans\nEl consorci del projecte MUSA està format per tretze grups d’investigació, empreses i experts en aquest cultiu i en el seu maneig sostenible d’Europa, Amèrica Central-Carib i Àfrica. «El plàtan és clau per a la seguretat alimentària mundial i està amenaçat per plagues i malalties que es veuen agreujades pel canvi global. L’aparició recent de noves races de patògens en fa perillar el cultiu», explica el director del Grup d’Investigació de la UA, Luis Vicente López Llorca.\nQuitosan per a ‘vacunar’ plataners\nEl Consorci de MUSA treballa des de 2017 en agents de control biològic i productes naturals per al maneig sostenible del plataner. En aquest sentit, el Grup d’Investigació de Fitopatologia de la Universitat d’Alacant reuneix, del 2 al 4 de juliol de 2019, investigadors i personal d’empreses relacionades amb el plataner en un taller per a demostrar el potencial del quitosan, producte natural obtingut de residus de la indústria marisquera, en el maneig sostenible de plagues i malalties. Aquest curs està dirigit per l’investigador Federico López Moya del Grup d’Investigació de Fitopatologia de la UA.\nEl quitosan, expliquen els investigadors de la UA, actua com a fungicida de fongs patògens de plantes, però és compatible amb fongs beneficiosos (agents de control biològic). El quitosan pot actuar com a elicitor de defenses en la planta i actuar com una «vacuna» de manera que indueix el sistema immune vegetal. «Hi ha problemes emergents com el fong Fusarium oxysporum f.sp. cubense raça (TR4), molt difícils de controlar i en plena expansió a escala mundial. La raça TR4 és molt virulenta i infecta l’arrel dels plataners fins a causar la mort de la planta. En el projecte MUSA generem solucions per al control sostenible d’aquest fong i de plagues com el morrut negre i altres patògens del plataner», afegeixen Luis Vicente López Llorca i Federico López Moya.\nLes sessions començaran el dimecres 3 de juliol a les 9 hores en el laboratori de Fitopatologia del Departament de Ciències del Mar i Biologia Aplicada, situat a la Facultat de Ciències de la UA.\nEl Grup d’Investigació de Fitopatologia de la Universitat d’Alacant fa més de vint anys que treballa en el mode d’acció, ecologia, producció i desenvolupament de fongs com a agents de control biològic i sostenible, així com la seua compatibilitat amb el quitosan. Compta amb una dilatada experiència de col·laboració en projectes tant nacionals i internacionals i amb empreses, a més d’intercanvis d’investigadors i estudiants amb centres d’investigació de països d’Europa, Amèrica i Oceania.